Mestská  časť  Bratislava – Nové  Mesto
Materiál na rokovanie
Miestneho zastupiteľstva
dňa: 12.02.2013

 

S p r á v a
o činnosti miestneho kontrolóra 
za rok 2012
_______________________________________________________________________

Predkladá :                                                          	Materiál obsahuje :
---------------                                                                     -------------------------
Ing. Ján Dubravec                                                       	1. Návrh uznesenia
miestny kontrolór	                                  		2. Správu

Spracovateľ :                                                       	Stanovisko právnej skupiny :
------------------	                                                     --------------------------------------
Ing. Ján Dubravec	                                  	           nie je potreba právneho
miestny kontrolór	                                                     posúdenia

Na rokovanie prizvať :
------------------------------
              /

Február 2013

Návrh uznesenia	

Miestne zastupiteľstvo  

schvaľuje  

Správu o činnosti miestneho kontrolóra  za rok 2012

a/  s pripomienkami

b/  bez pripomienok

S p r á v a
o činnosti  miestneho kontrolóra
za rok 2012.
_____________________________________________________________

	V súlade s §18f, ods.1, písm. e/, zákona SNR č. 369/1990 Zb. o obecnom zriadení, v znení neskorších predpisov, predkladám Miestnemu zastupiteľstvu MČ B-NM správu      o činnosti miestneho kontrolóra a ním riadeného útvaru kontroly za rok 2012.
	Miestne zastupiteľstvo mestskej časti Bratislava - Nové Mesto schválilo na svojom 8. zasadnutí dňa 13. decembra 2011 uznesením č. 8/04 „Plán kontrolnej činnosti útvaru miestneho kontrolóra MČ B-NM na I. polrok 2012“ a na 11. zasadnutí dňa 26. júna 2012 uznesením č. 11/04 „Plán kontrolnej činnosti útvaru miestneho kontrolóra MČ B-NM na      II. polrok 2012“, ktoré tvorili základ činnosti miestneho kontrolóra a jeho  útvaru v roku 2012. V sledovanom období bola plánovaná kontrolná činnosť uskutočnená                       s nasledujúcimi výsledkami:

1.	Podľa plánu kontrolnej činnosti MK MČ B-NM na II. polrok 2011 útvar miestneho kontrolóra vykonal v mesiacoch október - november 2011 kontrolu hospodárenia rozpočtovej organizácie Základná škola s materskou školou Sibírska ul. 39. Cieľom kontroly bolo preveriť  hospodárenie rozpočtovej organizácie Základná škola Sibírska 39 a pričlenenej Materskej školy Legerského 18 a Materskej školy Šuňavcova 13 so zameraním na hospodárenie v účtovných rokoch 2009 a 2010, t.j. preverenie príjmov   a výdajov, ako i preverenie aktualizácie vnútorných noriem, súvisiacich s výkonom kontroly a ich dodržiavanie. Program kontroly bol zameraný na príjmy organizácie, t.j. bežné príjmy z podnikania a vlastníctva majetku, administratívne a iné poplatky           a platby, granty a transfery, výdavky organizácie, t.j. rutinná a štandardná údržba, služby, bežné transfery, použitie darovaných prostriedkov a inventarizáciu majetku organizácie. Na základe vykonanej kontroly hospodárenia ZŠ s MŠ Sibírska 39 podľa programu kontroly je možné konštatovať, že vedenie organizácie si plní svoje pracovné úlohy zodpovedne, na požadovanej úrovni a na preverovaných úsekoch činnosti neboli kontrolnou skupinou zistené nedostatky závažnejšieho charakteru, vyžadujúce si prijatie nápravných opatrení a z uvedenej kontroly bol vypracovaný záznam. Zistenia menej závažného charakteru, uvedené v jednotlivých bodoch predkladanej správy, boli prerokované s riaditeľkou organizácie v priebehu výkonu kontroly a boli dané do súladu s príslušnými právnymi normami, resp. s internými smernicami. Kontrolovaná organizácia hospodárila v preverovaných rokoch 2009 – 2010 v súlade so schváleným rozpočtom MČ B-NM. Správa z kontroly bola prerokovaná a schválená uznesením č. 8/04 na 9. zasadnutí MZ MČ B-NM vo februári  2012.

2.	Podľa plánu kontrolnej činnosti miestneho kontrolóra mestskej časti Bratislava - Nové Mesto na II. polrok 2011 v mesiaci december 2011 útvar miestneho kontrolóra vykonal kontrolu rozpočtovej organizácie Knižnica Bratislava - Nové Mesto. Cieľom kontroly bolo preveriť finančné hospodárenie kontrolovanej organizácie. Transformácia preverovanej organizácie z príspevkovej na rozpočtovú organizáciu a jej spôsob hospodárenia sa zmenil s účinnosťou k 1.1.2010 uznesením MZ MČ B-NM  č. 17/08. Kontrola bola zameraná na čerpanie nákladov a výnosov v roku 2009 a príjmov           a výdavkov v roku 2010. Program kontroly bol zameraný na knižničný fond – prírastky   a úbytky, revíziu knižničného fondu a inventarizáciu majetku, bežné príjmy, resp. výnosy z hlavnej činnosti, bežné výdavky, resp. náklady na hlavnú činnosť. Kontrolná skupina hodnotí stav na úseku zabezpečovania činnosti Knižnice Bratislava-Nové Mesto na dobrej úrovni. Z vykonanej kontroly vyplýva, že na preverovaných úsekoch činnosti kontrolnou skupinou neboli zistené závažnejšie nedostatky. Vzhľadom k vyššie uvedenému nebolo potrebné prijať nápravné opatrenia. K drobným zisteniam sa zodpovední pracovníci písomne vyjadrili a v priebehu vykonávania kontroly zistené nedostatky odstránili. Záverom možno konštatovať, že vykonávané činnosti pracovníkov organizácie sú na požadovanej úrovni. Správa z kontroly bola prerokovaná a schválená uznesením č. 10/04 na 10. zasadnutí MZ MČ B-NM v apríli   2012.

3.	Podľa plánu kontrolnej činnosti miestneho kontrolóra mestskej časti Bratislava – Nové Mesto na I. polrok 2012 v mesiaci január 2012 útvar miestneho kontrolóra vykonal kontrolu splnenia nápravných opatrení, vyplývajúcich z kontroly rozpočtovej organizácie  ZŠ s MŠ Za kasárňou 2. Cieľom kontroly bolo  preveriť splnenie prijatých opatrení na odstránenie zistených nedostatkov, vyplývajúcich zo správy z vykonanej kontroly príspevkovej organizácie v roku 2009, ktorá bola prerokovaná a schválená       v MZ MČ  B-NM  dňa  16.6.2009 a uznesením č. 17/5,B uložilo riaditeľovi organizácie dve nápravné opatrenia :
     1. Pri poskytovaní preddavkov na výdavky prevádzkového charakteru postupovať        v súlade so zákonom č.431/2002 Z.z. o účtovníctve v znení n.p.	
                                                                                                  
     2. Pri uzatváraní dohôd o prácach vykonávaných mimo pracovného pomeru postupovať v súlade s ustanoveniami zákona č. 311/2001 Z.z. - Zákonník práce     v znení n.p.

	Na základe vykonanej kontroly splnenia prijatých nápravných opatrení, vyplývajúcich z kontroly ZŠ s MŠ Za kasárňou kontrolná skupina konštatovala, že uložené opatrenia na odstránenie zistených nedostatkov boli splnené v stanovenom termíne. Z vykonanej kontroly bol spísaný záznam, nakoľko neboli zistené nedostatky. Správa z kontroly bola prerokovaná a schválená uznesením č. 10/05 na 10. zasadnutí MZ MČ   B-NM v apríli 2012.  

4.	Podľa plánu kontrolnej činnosti miestneho kontrolóra mestskej časti Bratislava – Nové Mesto na I. polrok 2012 v mesiacoch február – marec 2012 útvar miestneho kontrolóra vykonal kontrolu oddelenia sociálnych služieb MÚ B-NM, referát opatrovateľskej služby. Cieľom kontroly bolo preveriť písomnú agendu, spojenú s výkonom opatrovateľskej služby, t.j. podklady súvisiace s rozhodnutiami o poskytovaní opatrovateľskej služby, úhrady za opatrovateľskú službu a úpravy a zrušenia úhrad, resp. zastavenia poskytovania opatrovateľskej služby v súlade so zákonom                č. 448/2008 Z.z. o sociálnych službách a o zmene a doplnení zákona č. 455/1991 Zb. o živnostenskom podnikaní v znení n.p. a v súlade so Zásadami určovania úhrad za poskytované opatrovateľské služby pre obyvateľov MČ B-NM. Kontrola bola vykonaná za obdobie rokov 2010 a 2011.  Program kontroly bol zameraný na úplnosť dokladov preukazujúcich odkázanosť fyzickej osoby na opatrovateľskú službu, predpisy a platby úhrad za opatrovateľskú službu a zastavenie poskytovania služby, zníženie, resp. zvýšenie úhrad za poskytovanú službu v zmysle platného zákona. Vykonanou kontrolou oddelenia sociálnych služieb MÚ B-NM, zameranej na písomnú agendu, spojenú s výkonom opatrovateľskej služby, poskytovanej v súlade so zákonom           č. 448/2008 Z.z. o sociálnych službách a o zmene a doplnení zákona č. 455/1991 Zb. o živnostenskom podnikaní v znení n.p. a v súlade so Zásadami určovania úhrad za poskytované opatrovateľské služby pre obyvateľov MČ B-NM neboli zistené nedostatky. Kontrolná skupina preverila rozsiahlu agendu poskytovania opatrovateľskej služby a na základe preskúmania súvisiacich dokladov hodnotila prácu zodpovedných pracovníkov na kvalitatívne vysokej úrovni. Z vykonanej kontroly bol spísaný záznam, ktorý bol prerokovaný s prednostom MÚ B-NM a poverenou vedúcou oddelenia sociálnych služieb. Nakoľko neboli zistené nedostatky, nebolo potrebné       k správe z kontroly prijímať žiadne ukladacie uznesenie. Správa z kontroly bola prerokovaná a schválená uznesením č. 11/05 na 11. zasadnutí MZ MČ   B-NM v júni 2012.  

5.	Podľa plánu kontrolnej činnosti MK MČ B-NM na I. polrok 2012 v mesiaci apríl 2012 útvar miestneho kontrolóra vykonal kontrolu rozpočtovej organizácie Základná škola   s materskou školou na Českej ul. č.10. Cieľom kontroly bolo preveriť finančné hospodárenie kontrolovanej organizácie za roky 2010 a 2011 so zameraním na príjmovú a výdavkovú časť rozpočtu, ako aj preverenie aktualizácie vnútorných noriem, súvisiacich s výkonom kontroly a ich dodržiavanie. Program kontroly bol zameraný na  príjmy organizácie, t.j. bežné príjmy z podnikania a vlastníctva majetku, administratívne a iné poplatky a platby, granty a transfery a výdavky organizácie, t.j. rutinná a štandardná údržba, služby a bežné transfery. Hospodárenie organizácie s rozpočtovými prostriedkami sa riadi záväznými ukazovateľmi, určenými zriaďovateľom. Účtovníctvo je vedené v súlade s opatrením MF SR a usmernením MÚ B-NM. Na základe vykonanej kontroly rozpočtovej organizácie ZŠ s MŠ Česká 10 podľa vypracovaného programu kontroly, ktorý bol zameraný na nakladanie s finančnými prostriedkami možno konštatovať, že neboli zistené nedostatky závažnejšieho charakteru, vyžadujúce si prijatie nápravných opatrení a z uvedenej kontroly bol vypracovaný záznam. Zistenia menej závažného charakteru, uvedené      v jednotlivých bodoch predkladanej správy, boli prerokované s riaditeľkou organizácie v priebehu výkonu kontroly a boli dané do súladu s príslušnými právnymi normami, resp. s internými smernicami. Na základe uvedeného kontrolná skupina hodnotila hospodárenie školy na dobrej úrovni. Správa z kontroly bola prerokovaná a schválená uznesením č. 12/04 na 12. zasadnutí MZ MČ B-NM v septembri  2012.

6.	Miestny kontrolór mestskej časti Bratislava - Nové Mesto s pracovníčkami útvaru kontroly vykonal na základe plánu kontrolnej činnosti útvaru miestneho kontrolóra MČ B-NM na I. polrok 2012, kontrolu oddelenia vnútornej správy a správy bytov                 a nebytových priestorov MÚ B-NM, zameranú na činnosť, súvisiacu so správou bytov a nebytových priestorov. Cieľom kontroly bolo preveriť zabezpečenie vykonávania činností zamestnancov MÚ B-NM, súvisiacich so správou bytov a nebytových priestorov v MČ B-NM za obdobie rokov 2010 a 2011. Program kontroly bol zameraný na vykonávanie opráv domov a nebytových priestorov na základe plánov opráv           v zmysle zákona č. 25/2006 Z.z.  a následných zmien a doplnkov a vedenie evidencie nákladov za opravy a údržby v domoch, uzatváranie nájomných zmlúv prenajatých bytov, nebytových priestorov a garáží  a s nimi spojené vykonávanie predpisov platieb a ich úhrad, zabezpečenie vymáhania pohľadávok a zabezpečenie správy a údržby ochranných stavieb civilnej ochrany v správe MČ B-NM v súlade s Vyhláškou MV SR č. 532/2006 Z.z., vedenie evidencie DHIM a HIM, súvisiacej s uvedenou agendou. Zabezpečenie vykonávania činností zamestnancov MÚ B-NM, súvisiacich so správou bytov a nebytových priestorov MČ B-NM za obdobie rokov 2010 - 2011 hodnotí kontrolná skupina kladne, s výnimkou zabezpečenia vykonávania opráv domov            a nebytových priestorov v zmysle zákona č. 25/2006 Z.z. o verejnom obstarávaní a následných zmien a doplnkov. Pri výkone uvedených činností v prevažnej miere neboli dodržiavané pravidlá a postupy, ktorými sa zadávajú zákazky na dodanie tovarov, zákazky na uskutočnenie stavebných prác, zákazky na poskytnutie služieb    a súťaž návrhov podľa zákona o verejnom obstarávaní. Poverená vedúca kontrolovaného oddelenia na MÚ B-NM už nepracuje. Starosta MČ B-NM s ňou ukončil pracovný pomer z dôvodu, že boli zistené závažné nedostatky, súvisiace so zabezpečením verejných obstarávaní na uvedenom oddelení. Z uvedeného dôvodu nie je možné v súčasnosti vyvodiť zodpovednosť za zistený stav na uvedenom úseku činnosti a navrhnúť opatrenie na zamedzenie vzniku obdobných nedostatkov. Na základe zistených nedostatkov v oblasti verejného obstarávania bola na MÚ B-NM zmenená organizačná štruktúra a bol prijatý pracovník zodpovedný za výkon činností, súvisiacich s verejným obstarávaním. Uzatváranie nájomných zmlúv o prenájme bytových a nebytových priestorov a s nimi súvisiacich úkonov, ako i zabezpečenie vymáhania pohľadávok, vzniknutých z neplatenia úhrad za uvedené priestory, bol zo strany kontrolovaného subjektu zabezpečovaný zodpovedne. Taktiež kontrolná skupina konštatuje, že správa a údržba ochranných stavieb civilnej ochrany v správe MČ B-NM je zabezpečovaná v súlade s Vyhláškou MV SR č.532/2006 Z.z.. Vedenie evidencie DHIM a HIM, súvisiacej s uvedenou agendou, je vykonávané na požadovanej úrovni. Vzhľadom na neprítomnosť bývalej vedúcej kontrolovaného oddelenia bolo potrebné pri prerokovaní protokolu z kontroly viac času na doloženie chýbajúcich dokladov, preto správa bude  prerokovaná v MZ MČ B-NM vo februári  2013.

7.	Podľa plánu kontrolnej činnosti miestneho kontrolóra mestskej časti Bratislava - Nové Mesto na II. polrok 2012 v mesiaci júl 2012 útvar miestneho kontrolóra vykonal kontrolu splnenia nápravných opatrení, vyplývajúcich z kontroly rozpočtovej organizácie  EKO-podnik verejnoprospešných služieb. Cieľom kontroly bolo  preveriť splnenie prijatých nápravných opatrení na odstránenie zistených nedostatkov, vyplývajúcich zo správy z vykonanej komplexnej kontroly rozpočtovej organizácie  EKO-podnik VPS v roku 2011. Správa z predmetnej kontroly rozpočtovej organizácie bola prerokovaná a schválená na 5. zasadnutí MZ MČ B-NM dňa 16.6.2011                a uznesením č. 5/07 B ods. 1/ uložilo riaditeľovi organizácie nápravné opatrenia :

     1/ Novelizovať vnútropodnikovú smernicu "Dopravno-prevádzkový poriadok"
                                                                                                    Termín : 30.7.2011

2/ Preveriť oprávnenosť poskytnutej výnimky v oblasti vzdelania zamestnanca
 LD Kamzík
                                                                                                     Termín : 30.10.2011

     3/ V súčinnosti s MÚ B-NM preveriť a usporiadať uzavretie nájomných zmlúv na Kuchajde pod zariadeniami /terasa, sklady/ užívané Čínskou reštauráciou
                                                                                                      Termín : 30.9.2011

     4/ Spracovať cenový výmer pre nakladanie a prenajímanie majetku zvereného do správy EKO-podniku VPS a tento predložiť na rokovanie MZ
                                                                                                       Termín : 15.9.2011

     Zároveň pod bodom 5/07 B ods. 2/ uložilo miestnemu kontrolórovi:

     Správu predložiť na prerokovanie odborných komisií miestneho zastupiteľstva

Pod bodom 5/07 B ods. 3/ uložilo predsedom odborných komisií MZ:

      Prerokovať správu z komplexnej kontroly rozpočtovej organizácie EKO-podnik VPS. 

      	Miestny kontrolór predložil správu predsedom odborných komisií na jej prerokovanie s ponukou jeho prizvania na rokovanie. Správa bola v odborných komisiách prerokovaná bez ďalších požiadaviek na vysvetlenie, prípadne doplnenie. O prerokovaní správy v odborných komisiách svedčia vyhotovené zápisnice z rokovaní komisií. Z vyššie uvedeného vyplýva, že uznesenie bolo splnené a pre miestneho kontrolóra nevyplývali žiadne ďalšie povinnosti spojené s predloženou správou.

		Na základe vykonanej kontroly splnenia nápravných opatrení, schválených MZ MČ B-NM dňa 16.6.2011 uznesením č. 5/07 B, vyplývajúcich zo správy                  z vykonanej komplexnej kontroly rozpočtovej organizácie  EKO-podnik VPS v roku 2011 kontrolná skupina konštatovala, že zo strany zodpovedných zamestnancov organizácie bola venovaná dostatočná pozornosť pri odstránení zistených nedostatkov a uložené nápravné opatrenia na odstránenie zistených nedostatkov boli splnené v požadovanom rozsahu a v stanovenom termíne. Z vykonanej kontroly bol spísaný záznam, nakoľko neboli zistené nedostatky. Správa z kontroly bola prerokovaná a schválená uznesením č. 14/05 na 14. zasadnutí MZ MČ v decembri 2012

8.	Podľa plánu kontrolnej činnosti miestneho kontrolóra mestskej časti Bratislava - Nové Mesto na II. polrok 2012 v mesiaci august 2012 útvar miestneho kontrolóra vykonal kontrolu splnenia nápravných opatrení, vyplývajúcich z kontroly hospodárenia rozpočtovej organizácie Stredisko kultúry Bratislava - Nové Mesto. Cieľom kontroly bolo preveriť splnenie prijatých nápravných opatrení na odstránenie zistených nedostatkov, vyplývajúcich zo správy z vykonanej kontroly rozpočtovej organizácie SK B-NM v roku 2011. Správa z predmetnej kontroly bola prerokovaná a schválená na 7. zasadnutí MZ MČ B-NM  dňa  3.11.2011 a uznesením č. 7/06 B boli uložené dve nápravné opatrenia : 

     1. V spolupráci s MÚ B-NM doriešiť prefakturáciu nákladov, súvisiacich s haváriou úniku TÚV v objekte Vajnorská 21 so spolumajiteľom ZP-APOLLO-Dôvera

                                                                   Zodpovední : riaditeľka SK B-NM
                                                                                         prednosta MÚ B-NM
                                                                    Termín :        30.6.2011
     2. Dopracovať internú smernicu o  finančnej kontrole a vnútornom audite v oblasti príjmu organizácie a v súlade s ňou postupovať pri zabezpečovaní výkonu finančnej kontroly.
                                                                   Zodpovedný : riaditeľka SK B-NM  
                                                                    Termín :         31.12.2011

Na základe vykonanej kontroly splnenia nápravných opatrení, schválených MZ MČ     B-NM dňa 3.11.2011 uznesením č. 7/05 B, vyplývajúcich z kontroly hospodárenia rozpočtovej organizácie Stredisko kultúry Bratislava - Nové Mesto možno konštatovať, že opatrenia na odstránenie zistených nedostatkov boli splnené. Z vykonanej kontroly bol spísaný záznam. Správa z kontroly bola prerokovaná a schválená uznesením č. 14/06 na 14. zasadnutí MZ MČ v decembri 2012.

9.	Podľa plánu kontrolnej činnosti miestneho kontrolóra mestskej časti Bratislava - Nové Mesto na II. polrok 2012 v mesiacoch september - október 2012 útvar miestneho kontrolóra vykonal kontrolu hospodárenia rozpočtovej organizácie Základná škola na Kalinčiakovej ul. č.12. Cieľom kontroly bolo preveriť finančné hospodárenie kontrolovanej organizácie za roky 2010 a 2011 so zameraním na príjmovú                   a výdavkovú časť rozpočtu, ako aj preverenie aktualizácie vnútorných noriem, súvisiacich s výkonom kontroly a ich dodržiavanie. Program kontroly bol zameraný na  príjmy organizácie, t.j. bežné príjmy z podnikania a vlastníctva majetku, administratívne a iné poplatky a platby, granty a transfery a výdavky organizácie, t.j. materiál a služby, rutinná a štandardná údržba, ostatné tovary a služby. Hospodárenie organizácie s rozpočtovými prostriedkami sa riadi záväznými ukazovateľmi, určenými zriaďovateľom. Účtovníctvo je vedené v súlade s opatrením MF SR a usmernením MÚ B-NM. Na základe vykonanej kontroly rozpočtovej organizácie ZŠ Kalinčiakova podľa vypracovaného programu kontroly, ktorý bol zameraný na nakladanie s finančnými prostriedkami v zmysle platných právnych predpisov a vnútorných noriem, možno konštatovať, že neboli zistené nedostatky závažnejšieho charakteru, vyžadujúce si prijatie nápravných opatrení a z uvedenej kontroly bol vypracovaný záznam. Zistenia menej závažného charakteru, uvedené v jednotlivých bodoch predkladanej správy, boli prerokované s riaditeľom organizácie v priebehu výkonu kontroly a boli dané do súladu s príslušnými právnymi normami, resp. s internými smernicami. Na základe uvedeného kontrolná skupina hodnotila hospodárenie školy na dobrej úrovni. Správa z kontroly bude predložená na februárové zasadnutie MZ MČ B-NM.

10.	 Podľa plánu kontrolnej činnosti miestneho kontrolóra mestskej časti Bratislava - Nové Mesto na II. polrok 2012 v mesiacoch november - december 2012 útvar miestneho kontrolóra vykonal kontrolu hospodárenia rozpočtovej organizácie Základná škola s materskou školou Za kasárňou 2. Cieľom kontroly bolo preveriť finančné hospodárenie kontrolovanej organizácie za roky 2010 a 2011 so zameraním na príjmovú a výdavkovú časť rozpočtu, ako aj preverenie aktualizácie vnútorných noriem, súvisiacich s výkonom kontroly a ich dodržiavanie. Program kontroly bol zameraný na  príjmy organizácie, t.j. bežné príjmy z podnikania a vlastníctva majetku, administratívne a iné poplatky a platby, granty a transfery a výdavky organizácie, t.j. materiál a služby, rutinná a štandardná údržba, ostatné tovary a služby. Hospodárenie organizácie s rozpočtovými prostriedkami sa riadi záväznými ukazovateľmi, určenými zriaďovateľom. Správa z kontroly bude predložená na aprílové zasadnutie MZ MČ      B-NM.

	Okrem vyššie uvedenej kontrolnej činnosti miestny kontrolór operatívne reaguje na podnety, získané formou sťažností, prípadne podaní občanov alebo na základe požiadania starostu mestskej časti a operatívne vykonáva previerku popísaných nedostatkov a v prípade zistenia opodstatnenosti podania sleduje jeho vybavenie. 

Miestny kontrolór ďalej vykonal nasledujúce činnosti:

	V mesiacoch február - marec 2012 sa aktívne zúčastnil rokovaní o finančnom vysporiadaní jednotlivých organizácií, zriadených MZ MČ B-NM za rok 2011. Výsledky boli zapracované do záverečného účtu MČ B-NM za rok 2011. Po dôkladnom  preštudovaní záverečného účtu MČ B-NM za rok 2011 miestny kontrolór v zmysle zákona č. 369/1990, § 18f, ods. 1, písm. c, vypracoval odborné stanovisko, ako podklad pre rokovanie Miestneho zastupiteľstva pre schválenie záverečného účtu MČ B-NM za rok 2011.

	V zmysle úloh, vyplývajúcich zo zákona č. 369/1990, § 18f, ods. 1, písm. b, spracoval návrh kontrolnej činnosti na II. polrok 2012, ktorý bol prerokovaný a schválený na 11. zasadnutí MZ MČ B-NM dňa 26. júna 2012 uznesením č. 11/04 a návrh plánu na   I. polrok 2013, ktorý bol prerokovaný a schválený na 14. zasadnutí MZ MČ B-NM dňa 11.12.2012 uznesením č. 14/04.

	V súlade s §18f, ods.1, písm. e/, zákona SNR č. 369/1990 Zb. o obecnom zriadení, v znení neskorších predpisov, predložil v mesiaci apríl 2012 Miestnemu zastupiteľstvu MČ B-NM správu o činnosti miestneho kontrolóra a ním riadeného útvaru kontroly za rok 2011, ktorú MZ uznesením č. 10/06 schválilo.

	V súlade s § 11, ods. 1 a § 26 ods. 3 zákona č. 9/2010 Z.z. o sťažnostiach vedie útvar miestneho kontrolóra ústrednú evidenciu sťažností a petícií občanov. Miestny kontrolór pravidelne kontroluje stav a vybavenie jednotlivých podaní. Vo svojej kompetencii dohliada na dodržiavanie termínov riešenia petícií a sám rieši sťažnosti, a to hlavne také, ktoré sa opakujú alebo sťažovatelia priamo žiadajú o prešetrenie miestneho kontrolóra. Okrem sťažností a petícií sú na útvare miestneho kontrolóra prijaté na ďalšie riešenie aj podnety, žiadosti a oznámenia občanov mestskej časti. Tieto podania riešia najmä pracovníci referátu verejného poriadku. Jedná sa najmä o podania, ktorých riešenie je možné zabezpečiť v zmysle ustanovení Občianskeho zákonníka, ako sú susedské spory, chov psov, spolunažívanie v rodinách, rušenie nočného pokoja a pod.. Mnohokrát si svoje sťažnosti, podnety, prípadne oznámenia, prídu podať na útvar miestneho kontrolóra občania osobne. Ich podania sú zapísané a postúpené na ďalšie konanie.       O stave vybavovania sťažností a petícií miestny kontrolór informuje MZ MČ B-NM, a to ročnou správou za rok 2011, ktorá bola predložená dňa 17.4.2012 na 10. zasadnutie MZ MČ B-NM, ktorú MZ uznesením č. 10/07 schválilo.

	Pred jednotlivými zasadnutiami MR a MZ MČ B-NM predkladá prednosta MÚ B-NM miestnemu kontrolórovi na kontrolu "Správu o plnení uznesení ...". Miestny kontrolór po preverení jednotlivých uznesení v predkladanej správe vypracuje a prikladá k správe stanovisko miestneho kontrolóra o plnení uznesení.
 
	Miestny kontrolór, na požiadanie, robí odborné konzultácie pri príprave niektorých vnútorných noriem pre potreby riadenia organizácií zriadených miestnym zastupiteľstvom, prípadne vnútorných noriem pre oddelenia MÚ pred ich vydaním. Sleduje vydávanie nových zákonných noriem platných pre samosprávu, študuje ich obsah, prípadne absolvuje odborné školenia pre ozrejmenie uplatnenia ich aplikácie v riadení samosprávy.